১৯০৪ সালের ৮ ফেব্রুয়ারি রাতে অ্যাডমিরাল তোজো হেইহাচিরোর নেতৃত্বে জাপানি নৌবহর পোর্ট আর্থারে রুশ জাহাজগুলোর ওপর অতর্কিত আক্রমণ চালিয়ে যুদ্ধের সূত্রপাত ঘটায়। আক্রমণে রুশ দূর প্রাচ্যীয় নৌবহরের সবচেয়ে ভারী দুইটি যুদ্ধজাহাজ "সেজারেভিচ" ও "রেতভিজান" এবং ৬,৬০০-টনী ক্রুজার "পাল্লাদা" মারাত্মকভাবে ক্ষতিগ্রস্ত হয়। এই আক্রমণের ফলে পরবর্তী দিন সকালে শুরু হয় পোর্ট আর্থারের যুদ্ধ। খণ্ড খণ্ড পরিণামহীন নৌযুদ্ধ চলতে থাকে, কিন্তু রুশ নৌবহর সাগরতীরে অবস্থানরত উপকূলরক্ষী বাহিনীর দ্বারা সুরক্ষিত থাকায় এবং ১৯০৪ সালের ১৩ এপ্রিল অ্যাডমিরাল স্তেপান মাকারভ নিহত হওয়ার পর রুশদের সাগরতীর ছেড়ে খোলা সাগরে আসার অনীহার কারণে অ্যাডমিরাল তোজো রুশ নৌবহরকে আক্রমণ করতে পারছিলেন না। যদিও পোর্ট আর্থারের যুদ্ধ ছিল প্রকৃতপক্ষে পরিণামহীন, কিন্তু জাপানিদের প্রাথমিক আক্রমণ যুদ্ধ সম্পর্কে আত্মবিশ্বাসী রাশিয়ার ওপর বিধ্বংসী মনস্তাত্ত্বিক প্রভাব ফেলে। উদ্যোগ চলে যায় জাপানিদের হাতে, আর রুশরা বন্দরে অপেক্ষা করতে থাকে।

এইসব খণ্ডযুদ্ধের আড়ালে কোরিয়ার ইনচিওনের কাছে জাপানি সৈন্য অবতরণ করে। ইনচিওন থেকে জাপানিরা প্রথমে সিউল এবং পরবর্তীতে সমগ্র কোরিয়া দখল করে নেয়। এপ্রিলের শেষদিকে কুরোকি ইতেইয়ের নেতৃত্বে জাপানি সেনাবাহিনী ইয়ালু নদী অতিক্রম করে রুশ-অধিকৃত মাঞ্চুরিয়ায় প্রবেশের জন্য প্রস্তুত হয়।

শান্দেপুর যুদ্ধ
ব্রিটিশ-জাপানি গোয়েন্দা সহযোগিতা
পোর্ট আর্থারের যুদ্ধ
শাখালিন আক্রমণ